
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS

SPRENDIMO „DĖL ŠIAULIŲ LOPŠELIO-DARŽELIO „AUKSINIS RAKTELIS“ REORGANIZAVIMO, PRIJUNGIANT JĮ PRIE ŠIAULIŲ ZOKNIŲ
PROGIMNAZIJOS“ PROJEKTO 
AIŠKINAMASIS RAŠTAS

2024 m. balandžio 8 d.
Šiauliai


Parengto sprendimo projekto tikslas – reorganizuoti Šiaulių lopšelį-darželį „Auksinis raktelis“ ir prijungti jį prie Šiaulių Zoknių progimnazijos.

Šiaulių miesto savivaldybės taryba 2020 m. birželio 4 d. sprendimu Nr. T-231 patvirtino Šiaulių miesto savivaldybės ikimokyklinio ugdymo įstaigų 2020–2024 metų tinklo pertvarkos planą. Plane numatyta, kad iki 2024 m. rugsėjo 1 d. reorganizuojama Šiaulių Zoknių progimnazija (toliau – Zoknių progimnazija) ir Šiaulių lopšelis-darželis „Auksinis raktelis“ (toliau – lopšelis-darželis „Auksinis raktelis“).
Zoknių progimnazijoje, 2023-09-01 duomenimis, mokosi 211 mokinių, iš jų priešmokyklinio ugdymo – 33. Lopšelyje-darželyje „Auksinis raktelis“ ugdomi 108 vaikai. Zoknių progimnazija įsikūrusi apie 320 m atstumu nuo lopšelio-darželio „Auksinis raktelis“. Lopšelyje-darželyje „Auksinis raktelis“ direktorė Roma Butkienė direktoriaus pareigas eina – ne ilgiau nei iki 2024 m. rugpjūčio 31 d. Zoknių progimnazijoje direktorės pareigas iki reorganizavimo eina ir po reorganizavimo eis Erika Burneckienė. 

Šiuo sprendimo projektu siūloma patvirtinti ketinimui nuo 2024 m. rugsėjo 1 d. reorganizuoti lopšelį-darželį „Auksinis raktelis“, prijungiant jį prie Zoknių progimnazijos, kaip Ikimokyklinio ugdymo skyrių. Po minėtų įstaigų reorganizacijos:
. Grupių ir vaikų skaičius nebūtų mažinamas (iš viso veiktų 6 grupės ir būtų ugdoma apie 108 vaikai).
. Ugdymo procesas būtų organizuojamas abiejų įstaigų patalpose – Radviliškio g. 82B ir Radviliškio g. 86, Šiauliuose;
. Būtų sumažinta dalis administravimo, pedagoginio ir aptarnaujančiojo personalo pareigybių: mažėja 1,5 pareigybės: direktorius – 1, direktoriaus pavaduotojas ugdymui – 0,25, apskaitininkas – 0,25;  
. Ugdymo procesui administruoti buvusiame lopšelio-darželio „Auksinis raktelis“ pastate (Radviliškio g. 86, Šiauliai) būtų įsteigta ikimokyklinį ugdymą organizuojančio skyriaus vedėjo pareigybė iš mokymo lėšų, kuriai išlaikyti per metus reikėtų skirti apie 31,98 tūkst. Eurų, reikalingų darbo užmokesčiui ir socialiniam draudimui.
Užimamų pareigybių skaičius pagal krūvį prieš reorganizaciją – 76,34, o po reorganizacijos – 74,84 (iš viso sumažėja 1,5 pareigybės).
Įvykdžius reorganizaciją prognozuojama apie 51,59 tūkst. eurų ekonomija darbo užmokesčiui ir socialiniam draudimui per metus. 
Reorganizavimo sąlygoms įgyvendinti ir reorganizavimo procedūroms atlikti Šiaulių miesto savivaldybės mero potvarkiu bus sudaryta reorganizavimo darbo grupė. Ši darbo grupė analizuos abiejų įstaigų darbuotojų darbo krūvius, pareigybes ir kitus reorganizavimo ypatumus.
Zoknių progimnazijoje reorganizavimo klausimas apsvarstytas progimnazijos taryboje (2024-01-22 protokolas Nr. PT-2) ir Visuotiniame darbuotojų susirinkime (2024-01-23 protokolas Nr. DS-1). Lopšelyje-darželyje „Auksinis raktelis“ reorganizavimo klausimas apsvarstytas lopšelio-darželio taryboje (2024-01-24 protokolas Nr. ĮP-1) ir Visuotiniame darbuotojų susirinkime (2024-01-24 protokolas Nr. TS-1).

Pasekmės teigiamos, nes pagrindinis Šiaulių Zoknių progimnazijos ir Šiaulių lopšelio-darželio „Auksinis raktelis“ reorganizacijos tikslas yra optimizuoti ikimokyklinio ugdymo įstaigų tinklą siekiant užtikrinti efektyvų švietimo įstaigų valdymą ir racionalų valstybės ir Šiaulių miesto savivaldybės biudžeto lėšų, skirtų ikimokyklinio ugdymo įstaigoms valdyti ir ugdymo(si) aplinkai išlaikyti, panaudojimą.
Neigiamų pasekmių nenumatoma.

Priėmus sprendimą, bus patvirtintas Šiaulių lopšelio-darželio „Auksinis raktelis“ ir Šiaulių Zoknių progimnazijos reorganizavimo sąlygų aprašas ir teisės aktų nustatyta tvarka įregistruotas valstybės įmonės Registrų centro Šiaulių filiale.

Sprendimui įgyvendinti reikės priimti papildomus teisės aktus dėl įstaigų reorganizavimo sąlygų patvirtinimo bei turto ir asignavimų perdavimo, pakeisti Šiaulių Zoknių progimnazijos nuostatus.
Sprendimui įgyvendinti reikalingos lėšos.
Prasidėjus reorganizacijai, reikės papildomų lėšų biudžetinės įstaigos reorganizavimo sąlygų aprašui įregistruoti teisės aktų nustatyta tvarka valstybės įmonės Registrų centro Šiaulių filiale. 
Sprendimo projektą parengė Šiaulių miesto savivaldybės Švietimo skyrius. Tiesioginis rengėjas – Švietimo skyriaus vyriausioji specialistė Gintarė Juškienė, tel. (8 41) 38 64 80. Projekto iniciatorius – Švietimo skyrius.


Švietimo skyriaus patarėja, 
pavaduojanti skyriaus vedėją					         Sandra Verenkaitė-Bubliauskienė




